钦定古今图书集成/明伦汇编/氏族典/第512卷 > 《廖用贤尚友录》 > 卓茂
## 钦定古今图书集成/明伦汇编/氏族典/第512卷 > 《廖用贤尚友录》 > 卓茂

按《后汉书卓茂传》：“茂字子康，南阳宛人也。父祖皆至
郡守。茂，元帝时学于长安，事博士江生，习《诗》《礼》及历
算，究极师法，称为通儒。性宽仁恭爱。初辟丞相府史
事，后以儒术举为侍郎，给事黄门，迁密令。劳心谆谆，
视人如子。举善而教，口无恶言。数年，教化大行，道不
拾遗。及莽居摄，以病免归。更始立，以茂为侍中祭酒。”
光武初即位，先访求茂，茂诣河阳谒见，以茂为太傅，
封褒德侯，复以茂长子戎为太中大夫，次子崇为中
郎，给事黄门。建武四年薨，子崇嗣，徙封汎乡侯，官至
大司农。崇卒，子棽嗣，棽卒，子䜣嗣，䜣卒，子隆嗣。永元
十五年，隆卒，无子，国除。